ПРОГРАМА НА БКИ-ПРАГА ЗА ФЕВУАРИ 2016

· Продължава изложбата „БЪЛГАРСКИ ФОЛКЛОРНИ МОТИВИ” на Петя Илиева.
26.01. – 26.02.2016 г.
Представителство на Европейската комисия в Чехия
ул. „Юнгманова” 24, Прага 1
Авторът Петя Илиева показва колоритът, многообразието и пъстротата на седемте фолклорни области на България по нетрадиционен начин – чрез изразните средства на живописта. 
Изложбата е част от съпътстващата програма на 8-ия Фестивал на българското кино в Прага. 

„ОБИЧАМ ТОЗИ ФИЛМ” I. Изложба на авторски плакати от plakatkombinat.com. Събитие от съпътстващата програма на 8-ия Фестивал на българското кино.
04.02. (четвъртък) 2016 г., 18:00 часа
    	Галерия на БКИ – Прага, ул. „Климентска” 6, Прага 1
Българският културен институт, Посолството на Република България, специализираната платформа plakatkombinat.com и кино „Луцерна” представят изложбата „Обичам този филм”. Експозицията включва авторски плакати на 26 изявени български художници от областта на графичния дизайн, плаката, илюстрацията, съвременното изкуство. В галерията на института трима от участниците в проекта – Надежда Комитска, Филип Бояджиев и Стефан Чинов, ще представят плакати, които тематично интерпретират съвременната гледна точка към любими български заглавия. Сред тях личат „Козият рог”, „Опасен чар”, „Дами канят”, „Оркестър без име”, „Лачените обувки на незнайния войн”, „Вчера” и др. 

Изложбата продължава до 26.02.2016 г.

· КОНЦЕРТ НА „ОРАТНИЦА”
07.02. (неделя) 2016, 21:00 часа
Клуб „Вагон”, ул. „Народни” 25, Прага 1
Талантливите български музиканти от група „Оратница” ще представят последния си албум Folktron в известния пражки клуб „Вагон”. Изпълнителите са познати и добре приети от чешката публика, която ги обикна по време на тяхното участие в престижния Международен музикален фестивал United Islands в Прага през 2014 г.
Група „Оратница” е сред утвърдените и уважавани имена в съвременната българска музика. Стилът им е уникална смесица от български, балкански и аборигенски фолклорни мотиви, пречупени през електронните модерни стилове, съчетани с вокалното майсторство на традиционното църковно пеене.
Повече информация и билети на www.vagon.cz.

· „ВИНО И РОЗИ ОТ БЪЛГАРИЯ”
10.02.2016 – 16:00 – 18:00 ч.;
12.02.2016 – 16:00 – 18:15 ч.
	Пасаж на кино „Луцерна”, ул. „Водичкова” 36, Прага 1
Тематичните следобеди „Вино и рози от България” привличат нови приятели на родината ни и на Фестивала на българското кино. Качеството ни води както в селекцията на фестивалните филми, така и в избора на вината и продуктите от българска роза: сухи червени вина и широк спектър от екологични продукти и козметика, чиято основа е розата.
В пасажа пред кино „Луцерна“ за втора поред година ще можете да си купите чаша или бутилка българско вино и продукти от рози. Приятната атмосфера ще бъде обогатена и с творби на известния композитор и автор на филмова и театрална музика Петър Дундаков. 

· „ОБИЧАМ ТОЗИ ФИЛМ” II. 
11.02. – 26.02.2016 г., 
    	Кафе-галерия на кино „Луцерна”, ул. „Водичкова” 36, Прага 1
В кафе-галерията на кино „Луцерна” ще бъдат изложени плакати, които тематично интерпретират съвременната гледна точка към емблематични световни филми. Сред тях личат класиките „Кръстникът”, „Междузвездни войни”, „Шофьор на такси”, „Закуска в Тифани”, „2001: Космическа одисея” и др. 

· 8-И ФЕСТИВАЛ НА БЪЛГАРСКОТО КИНО 
11.02 – 17.02.2016 г. 
Кино „Луцерна”, ул. „Водичкова” 36, Прага 1
Кино „Европейски дом”, ул. „Юнгманова” 24, Прага 1
Българският културен институт в Прага и българското посолство организират 8-и Фестивал на българското кино. 
Фестивалът е под патронажа на министъра на културата на Република България и на министерството на културата на Република Чехия.
Наред с английските титри БКИ осигури превода и субтитрирането на чешки език на всички филмови заглавия.
11 февруари, 19:30 ч., кино „Луцерна”: официално откриване с „Урок” – най-високо оцененият български филм през 2015 г. Режисьорският дебют в пълнометражното кино на Кристина Грозева и Петър Вълчанов е носител на над 35 отличия от престижни кино форуми. Лентата бе и сред тримата финалисти, номинирани за филмовата награда ЛУКС на Европейския парламент. Гости: Петър Вълчанов, Маргита Гошева.
12 февруари, 18:30 ч., кино „Луцерна”: „Бартер” – дебют в игралното кино на документалиста Атанас Киряков. Историята за обитателите на рибарско селище край Варна събира на екрана едни от най-обичаните родни актьори, сред които вездесъщата и неповторима Татяна Лолова. Гост: Татяна Лолова
13 февруари, 18:30 ч., кино „Луцерна”: „Омбре” – филм, определян от критиката като балкански трагикомичен „ийстърн”. Творбата на трагично загиналия режисьор Захари Паунов получи диплом за цялостно актьорско изпълние на фестивала „Златна роза”. Гост: Стефка Янорова
14 февруари, 18:30 ч., кино „Луцерна” (малък салон): В деня на влюбените обща прожекция ще представи две романтични и нетипични любовни комедии – „Магазин „Обичам те” на Пламен Николов и „Самотни сърца” на Валентин Гошев. 
15 февруари, 19:00 ч., кино „Европейски дом”: Кратка филмова вечер представя три изключителни късометражни филма – игралните „Чест” и „Скок” и документалният „Гинка”. „Чест” на обещаващия млад режисьор Павел Веснаков е първият български филм, спечелил голямата награда на най-реномирания фестивал за късометражно кино в света в Клермон-Феран, Франция. През 2013 г. „Скок” на Кристина Грозева и Петър Вълчанов бе номиниран за Европейската филмова награда за късометражен филм, а „Гинка” на Антония Милкова бе определен за най-добър български късометражен филм на София филм фест 2015 г.
16 февруари, 19:00 ч., кино „Европейски дом”: „Стъпки в огъня” – пълнометражен документален филм на Андрей Хадживасилев и Мелъди Гилбърт, разказващ за традициите на нестинарството в България. Гост: Андрей Хадживасилев.
17 февруари, 19:00 ч., кино „Европейски дом”: „Любов и инженерство” на Тонислав Христов. Документалният филм бе добре приет от публиката на фестивалите в Ню Йорк, Хелзинки, Торонто, Нион и Карлови Вари. 

· РАБОТИЛНИЦА „ДА НАПРАВИМ МАРТЕНИЦИ”
24.02.2016 г., 14:00 - 15.00 ч.
	Галерия на БКИ – Прага, ул. „Климентска” 6, Прага 1
Как се прави мартеница – вземате един бял и един червен вълнен конец. Завързвате двата конеца един за друг. Опъвате конеца и започвате да пресуквате между пръстите само в една посока... Всъщност достатъчно е да дойдете в галерията на института. Ние сме ви приготвили конци, мъниста и други необходими материали. Заедно с ученици от БСОУ „Д-р Петър Берон” ще ви разкажем повече да празника, ще ви покажем различни начини за изработване, ще ви помогнем да направите първата си мартеница, ще превърнем деня ви в празник. 


Повече информация на www.bki.cz.
Българският културен институт си запазва правото на промени в програмата.



